Blocul Comuniștilor și Socialiștilor a suferit o înfrângere fără posibilitate de recurs la Curtea Constituțională din Republica Moldova. Politicienii încercau să readucă în documentele legale sintagma "limba moldoveneasă" înlocuită de mai mulți ani cu "limba română".
În 2023, socialiștii și comuniștii din Republica Moldova au cerut verificarea constituționalității deciziei de schimbare a denumirii limbii de stat, din moldovenească în română. Curtea Constituțională a decis că limba română va rămâne limba oficială, decizie pe care a luat-o și în 2013.
"Având în vedere faptul că actele Curții Constituționale nu pot fi contestate, sunt definitive și, indiferent de natura lor, își produc efectele pe care Constituția le conferă, Curtea a considerat vădit inadmisibilă sesizarea în partea referitoare la modificarea denumirii limbii de stat ca limbă română în actele adoptate de Parlament", a declarat Domnica Manole, președinta Curții Constituționale din Republica Moldova, citată de Radio Chișinău.
Reprezentanții Blocului Comuniștilor și Socialiștilor nu au fost prezenți la ședința curții care le-a respins cererea.